**LĒMUMS**

Liepājā

|  |  |
| --- | --- |
| 2023. gada 23. februārī | Nr.55/2  (prot. Nr.2, 32.§) |

Par zemesgabala Lībiešu ielā 2/6 daļas

nodošanu lietošanā

Liepājas veloaktīvistu un ziemas peldētāju klubam “VeloRonis” (turpmāk arī – Biedrība) 2017. gada 17. novembrī piešķirts sabiedriskās labuma organizācijas statuss. Biedrība no 2016. gada ziemas peldēšanas sezonā regulāri, ik svētdienu, rīko kopīgas, publiski apmeklējamas ziemas peldes Liepājas valstspilsētas pašvaldībai piederošajā teritorijā – “Beberliņi” ūdenskrātuves ziemeļu krastā, kā arī organizē kopīgus pasākumus ziemas peldētājiem, ziemas peldēšanas čempionātus u.tml. pasākumus.

2017. gadā Biedrība, piedaloties Liepājas pilsētas NVO projektu konkursā, saņēma līdzfinansējumu pārvietojamās pirts iegādei, lai nodrošinātu pirts pieejamību ziemas peldētāju koppeldēs, pasākumos un sacensībās.

Ņemot vērā iepriekš minēto un apstākli, ka pārvietot pirti tikai uz koppeldēm un pasākumiem ir finansiāli neizdevīgi un laikietilpīgi, Biedrība lūdz piešķirt lietošanā zemesgabala Lībiešu ielā 2/6 daļu pirts pastāvīgai turēšanai ūdenskrātuves “Beberliņi” tuvumā.

Biedrība ik gadu brīvprātīgi uzlabo publiski pieejamās “Beberliņi” ūdenskrātuvei pieguļošas teritorijas labiekārtošanu un sakopšanu (regulāri tiek rīkotas talkas teritorijas sakopšanai, par Biedrības līdzekļiem ir labiekārtoti soliņi pārģērbšanās vajadzībām, ierīkota laipiņa drēbju novietošanai).

Lai nodrošinātu pašvaldības īpašumā esošā zemesgabala racionālu izmantošanu, atbalstītu labdarības darbību veikšanu pilsētā, pamatojoties uz Pašvaldību likuma 10. panta pirmās daļas 21. punktu, Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 4.1punktu, piekto un sesto daļu, izskatot sabiedriskā labuma organizācijas, Liepājas veloaktīvistu un ziemas peldētāju kluba “VeloRonis” 2023. gada 16. janvāra iesniegumu, Liepājas valstspilsētas pašvaldības Nekustamo īpašumu jautājumu konsultatīvās komisijas 2023. gada 23. janvāra priekšlikumu (sēdes protokols Nr.2), Liepājas valstspilsētas pašvaldības domes pastāvīgās Pilsētas attīstības komitejas 2023. gada 16. februāra lēmumu (sēdes protokols Nr.2) un Liepājas valstspilsētas pašvaldības domes pastāvīgās Finanšu komitejas 2023. gada 16. februāra lēmumu (sēdes protokols Nr.2), Liepājas valstspilsētas pašvaldības dome **nolemj:**

1. Nodot sabiedriskā labuma organizācijai, Liepājas veloaktīvistu un ziemas peldētāju klubam “VeloRonis” (reģistrācijas Nr.40008220083; Valsts ieņēmumu dienesta 2017. gada 17. novembra lēmums Nr.30.6-8.2/322789 “Par sabiedriskā labuma organizācijas statusa piešķiršanu biedrībai “Liepājas veloaktīvistu un ziemas peldētāju klubs “VeloRonis””) lietošanā bez atlīdzības uz 10 (desmit) gadiem Liepājas valstspilsētas pašvaldības nekustamo īpašumu – zemesgabala Lībiešu ielā 2/6 (kadastra Nr.1700 004 0010) daļu 6 kv.m platībā (bilances vērtība uz 2022. gada 1. decembri – 1,37 EUR) – pirts pastāvīgai turēšanai ūdenskrātuves “Beberliņi” tuvumā (plāns pielikumā).

2. Uzdot Liepājas pilsētas pašvaldības iestādei “Nekustamā īpašuma pārvalde” slēgt līgumu ar sabiedriskā labuma organizāciju, Liepājas veloaktīvistu un ziemas peldētāju klubu “VeloRonis” par lēmuma 1. punktā minētā nekustamā īpašuma – zemesgabala Lībiešu ielā 2/6 daļas – nodošanu lietošanā, paredzot līgumā šādus noteikumus:

2.1. nekustamais īpašums – zemesgabala Lībiešu ielā 2/6 (kadastra Nr.1700 004 0010) daļa – tiek nodots lietošanā sabiedriskā labuma organizācijai, Liepājas veloaktīvistu un ziemas peldētāju klubam “VeloRonis”, parakstot nodošanas un pieņemšanas aktu;

2.2. nekustamais īpašums tiek nodots lietošanā atbilstoši sakārtotas vides prasībām;

2.3. nekustamais īpašums nododams atpakaļ Liepājas valstspilsētas pašvaldībai, ja tas sabiedriskā labuma organizācijai, Liepājas veloaktīvistu un ziemas peldētāju klubam “VeloRonis” nav nepieciešams, netiek izmantots sabiedriskā labuma darbību veikšanai vai brīdī, kad sabiedriskā labuma organizācija, Liepājas veloaktīvistu un ziemas peldētāju klubs “VeloRonis” zaudē sabiedriskā labuma organizācijas statusu;

2.4. ja sabiedriskā labuma organizācija, Liepājas veloaktīvistu un ziemas peldētāju klubs “VeloRonis” zaudē sabiedriskā labuma organizācijas statusu par laiku līdz īpašuma atbrīvošanai, maksājama nomas maksa, ko noteicis sertificēts vērtētājs;

2.5. sabiedriskā labuma organizācija, Liepājas veloaktīvistu un ziemas peldētāju klubs “VeloRonis” maksā nodevas un nodokļus, ar kuriem aplikts nekustamais īpašums – zemesgabala Lībiešu ielā 2/6 daļa;

2.6. Liepājas valstspilsētas pašvaldība neatbild par sabiedriskā labuma organizācijas, Liepājas veloaktīvistu un ziemas peldētāju kluba “VeloRonis” veiktajiem ieguldījumiem un izdevumiem tai lietošanā nodotajā nekustamajā īpašumā. Beidzoties līgumam, sabiedriskā labuma organizācijas, Liepājas veloaktīvistu un ziemas peldētāju kluba “VeloRonis” veiktie ieguldījumi un izdevumi, tai skaitā nepieciešamie un derīgie, netiek atlīdzināti;

2.7. līgums tiek izbeigts:

2.7.1. ja sabiedriskā labuma organizācija, Liepājas veloaktīvistu un ziemas peldētāju klubs “VeloRonis” neievēro līgumā paredzētos noteikumus,

2.7.2. ja zemesgabala Lībiešu ielā 2/6 daļa nepieciešama Liepājas valstspilsētas pašvaldībai savu funkciju veikšanai.

3. Lēmums zaudē spēku, ja sabiedriskā labuma organizācija, Liepājas veloaktīvistu un ziemas peldētāju klubs “VeloRonis” viena mēneša laikā no lēmuma pieņemšanas neparaksta līgumu par lēmuma 1. punktā minētā nekustamā īpašuma lietošanu.

4. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Izpilddirektora birojam, Finanšu pārvaldei, Nekustamā īpašuma pārvaldei, lietotājam | |